Järjestelmän oikea koko on ensiarvoisen tärkeää. Valinnassa tulee käyttää mittaustietoon perustuvaa kiinteistön lämmitysenergian tarvetta sekä lämpimän käyttöveden kulutusarviota. Yleisin virhe on, että valitaan liian pieni lämpöpumppu tai alimitoitetaan kaivokenttä. Virheen korjaaminen jälkikäteen on sekä hankalaa että kallista. Lämpöpumpun mitoituksessa on huomioitava kiinteistön tehon tarve, ettei lämpöpumppua mitoiteta liian pieni- tai suuritehoiseksi. Lisäksi kannattaa tarkistaa kiinteistön lämmitysverkoston lämpötilatasot, koska ne vaikuttavat lämpöpumppujen valintaan. Matalat lämpötilatasot ovat suotuisia lämpöpumpuille. Maalämpökaivojen määrä ja poraussyvyys lasketaan kohteen energiatarpeen mukaisesti. Kaivojen keskinäinen etäisyys on tyypillisesti 15–20 metriä, jolloin kaivot tuottavat riittävästi energiaa niiden koko elinkaaren ajan. Lisäksi on huomioitava varoetäisyydet rakennuksiin. Kaivojen syvyydet ovat tyypillisesti 200–400 metrin välillä. Järjestelmän mitoitus on syytä teettää ammattilaisella, jolloin voidaan varmistua siitä, että järjestelmä tuottaa riittävästi lämpöä koko sen elinkaaren ajan. Ammattitaitoiset toimittajat tekevät kohteeseen tietokonesimulaation kallioperästä saatavasta lämpömäärästä, millä varmistetaan, ettei kaivokenttä jäähdy ennenaikaisesti. Mitoituksen yhteydessä tulee myös varmistaa kiinteistön sähköliittymän riittävyys.